钦定古今图书集成/明伦汇编/官常典/第795卷 > 斡勒忠
## 钦定古今图书集成/明伦汇编/官常典/第795卷 > 斡勒忠

按《金史》本传：“忠本名宋浦，盖州人也。习女直、契丹字，
历兵部、枢密院尚书省令史，再转大理寺知法，迁右
三部司正。练达边事。尝奉命使北，归致马四千馀匹，
诏褒谕之。大定二十六年，为监察御史，转尚书省都
事。章宗立，迁尚书兵部员外郎，出为沧州刺史，河东
路提刑副使徒单移剌古举以自代，改滕州刺史。尝”
调发黄河船，数以稽期听赎。授北京副留守，入为同
签枢密院事，兼沂王傅。承安二年，拜武宁军节度使
致仕。泰和三年卒，年七十一。忠性敦悫，通法律，以直
自守，不交权贵，故时誉归之。